Document ID: /roh_data/filtered/fineweb-2-filterrobots_roh.jsonl.gz/71293

La cumissiun "examinaziun da la structura e da la prestaziun per sanar las finanzas chantunalas" ha stimà en sia analisa en mintga cas en moda fitg positiva il pachet da mesiras da la regenza e la reducziun da prestaziuns e da plazzas da lavur ch'è colliada cun quella e propona al parlament d'acceptar quellas mesiras cun paucas midadas.
Mesiras da spargn èn dolurursas. Regiuns, vischnancas ed auters purtaders han fatg lur objecziuns subjectivamain chapiblas cunter las propostas da sanaziun ed èn sa dustads cunter eventualas indossaments smesirads d'incumbensas e da custs. Tenor l'opiniun da la cumissiun èn quels spustaments d'ina dimensiun giustificabla, che sa chatta en il senn da la simmetria da las concessiuns.
La reducziun da prestaziuns e da plazzas da lavur proponida da l'administraziun e da la regenza n'è tenor l'opiniun da la cumissiun betg succedida cun la medema intensitad en tut ils secturs da l'administraziun chantunala. La discussiun differenziada da las passa 200 mesiras, las retschertgas da las commembras e dals commembers da la cumissiun, ils blers discurs cun l'administraziun, cun la regenza e cun la CdG, ma er cun il pievel han persvadì la cumissiun ch'il volumen da spargn en il sectur dal persunal stoppia esser almain per 70 plazzas pli grond che la proposta fatga da la regenza en la missiva. Ins sto però acceptar che uschia possia daventar necessaria in'ulteriura reducziun da las prestaziuns en singuls secturs.
I n'è betg l'incumbensa dal parlament sco gremi politic-strategic da sa maschadar en decisiuns operativas e da numnar en moda concreta la reducziun da las plazzas da lavur. Sco exempels sajan numnads qua mo ils suandants secturs: cussegliaziun da manaschis agriculs, uffizi da planisaziun, uffizi per industria, mastergn e lavur, uffizi per l'ambient, scol'auta professiunala da pedagogia, progimnasi (direcziun e services), stabiliments da retenziun, uffizi per la protecziun civila, uffizi da construcziun auta, uffizis districtuals da construcziun bassa, uffizi forestal. La regenza po proponer in accumpagnament adequat da la lavur tras il parlament.
La reducziun da plazzas da lavur da totalmain var 140 plazzas (170 bruttas, 140 occupadas oz) duai succeder en moda raschunaivla ord vista sociala e sur trais onns fin la fin da l'onn 2007. La realisaziun concreta da questa mesira duai succeder en moda precauta e duai vegnir concepida ensemen cun la regenza, l'administraziun ed il parlament.
La regenza vegn supplitgada d'elavurar - ensemen cun il parlament - mesiras che mainan fin l'onn 2007 ad ina reducziun d'ulteriuras 70 plazzas da lavur en l'administraziun chantunala.
Cuira, ils 11 da zercladur 2003
Name: Feltscher, Cavigelli, Maissen, Nigg, Parpan, Donatsch, Geisseler, Hanimann, Plozza, Suter, Trachsel, Tscholl, Vetsch
Session: 11.06.2003
Vorstoss: rg Auftrag